Christophe Hansen

**Christophe Hansen** (sündinud 21. veebruaril 1982 Wiltzis) on Luksemburgi poliitik, Kristlik-Sotsialistliku Rahvapartei (CSV) liige ja aastatel 2021–2024 erakonna peasekretär. Ta on alates 1. detsembrist 2024 Euroopa Komisjoni põllumajanduse ja toidu volinik von der Leyeni teises komisjonis. 

## Haridus
Pärast keskhariduse omandamist Lycée du Nordis Wiltzis (1995–2002) õppis ta Louis Pasteuri ülikoolis Strasbourgis, kus omandas 2007. aastal magistrikraadi geoteaduste, keskkonnateaduste ja riskijuhtimise alal.

## Töökäik
2007. aasta juulis asus Christophe Hansen tööle tööd Euroopa Parlamendi liikme Astrid Lullingi nõunikuna.

Jaanuarist 2014 kuni maini 2016 oli ta Luksemburgi alalises esinduses Euroopa Liidu juures keskkonnaatašee. Ta juhtis ka 2015. aasta Euroopa Liidu Nõukogu Luksemburgi eesistumise ajal nõukogu keskkonna töörühma.

2016. aastal sai Christophe Hansenist Euroopa asjade nõunik Luksemburgi Kaubanduskojas ning majandus- ja kaubandusatašee Luksemburgi Suurhertsogiriigi saatkonnas Brüsselis. Ta töötas selles ametis peaaegu kaks aastat, kuni augustini 2018.

Alates 2017. aasta märtsist kuni 2018. aasta augustini oli Christophe Hansen ka Euroopa Majandus- ja Sotsiaalkomitee liige.

## Poliitiline karjäär Luksemburgis
Aastatel 2011–2022 oli Christophe Hansen Winseleri linnavolikogu liige.

2018. aastal valiti ta Kristlik-Sotsialistliku Rahvapartei (CSV) Põhja ringkonnakomitee esimeheks. Ta töötas sellel ametikohal kuni 2021. aastani.

Ta on olnud alates 2018. aastast CSV rahvuskomisjoni liige ja aastatel 2021–2024 erakonna peasekretär.

## Euroopa Parlamendi liige
Kui Viviane Reding otsustas kandideerida 2018. aasta Luksemburgi üldvalimistel, asus Christophe Hansen tema asemel 2018. aasta septembris tööle Euroopa Parlamendi liikmena. 

2019. aasta Euroopa Parlamendi valimistel valiti Hansen uuesti Euroopa Parlamendi liikmeks, seejuures kogus ta riigi teise häältearvu.

Christophe Hansen töötas Euroopa Parlamendis peamiselt kolmes komisjonis:

* rahvusvahelise kaubanduse komisjonis (INTA) liikmena,

* majandus- ja rahanduskomisjonis (ECON) asendusliikmena,

* keskkonna-, rahvatervise- ja toiduohutuse komisjonis (ENVI) asendusliikmena.

Alates 2019. aastast oli ta Euroopa Rahvapartei fraktsiooni koordinaator rahvusvahelise kaubanduse komisjonis (INTA) ja oli muu hulgas Euroopa Parlamendi raportöör Ühendkuningriigiga sõlmitud Brexiti-järgse kaubandus- ja koostöölepingu osas.

Ta oli ka raportöör ettepaneku kohta võtta vastu Euroopa Parlamendi ja nõukogu 16. detsembri 2020. aasta määrus liidu tariifikvootide ja muude oluliste kvootide kohaldamise kohta.

Soome eesistumise ajal 2019. aasta teisel poolaastal pidas ta raportöörina läbirääkimisi nõukoguga olmevee kvaliteedi direktiivi käsitleva kokkuleppe üle, mis lõpuks sõlmiti 2020. aastal.

Aastatel 2022–2023 oli Hansen üks Euroopa Parlamendi viiest kvestorist. 18. jaanuaril 2022 toimunud hääletusel sai ta esimeses voorus 576 häält 676-st.

8. oktoobril 2023 kandideeris ta Luksemburgi parlamendivalimistel Põhja valimisringkonnas ja osutus kohe valituks. 24. oktoobril 2023 sai temast Luksemburgi parlamendi liige. Tema kohale Euroopa Parlamendis asus Martine Kemp.

2024. aasta juunis toimunud Euroopa Parlamendi valimistel kandideeris ta uuesti Euroopa Parlamenti ja osutus otse valituks. Ta loobus 10. juulil 2024 Luksemburgi parlamendi liikme mandaadist ja asus taas tööle Euroopa Parlamendi liikmena. Tema asendusliikmena läks Luksemburgi parlamenti Jean-Paul Schaaf.

## Euroopa Komisjoni volinik
2024. aasta augustis nimetas Luksemburgi peaminister Luc Frieden Hanseni Euroopa Komisjoni voliniku kandidaadiks. 17. septembril 2024 nimetas Ursula von der Leyen ta põllumajanduse ja toidu voliniku kandidaadiks. Tema kuulamine Euroopa Parlamendis toimus 4. novembril 2024. Von der Leyeni teine komisjon astus ametisse 1. detsembril 2024.

## Isiklikku
Christophe Hansen on abielus ja tal on kaks last. Luksemburgi põllumajandusminister Martine Hansen on tema nõbu.

Ta räägib luksemburgi, prantsuse, saksa, inglise, hispaania ja hollandi keelt.

## Viited